TISCOAM เปิดโครงการใหม่ วางแผนการเงินหลังเกษียณ
TISCOAM เปิดตัวโครงการ "TISCO Smart Retirement สุขทุกวันยันเกษียณ" หวังกระตุ้นคนรุ่นใหม่วางแผนการเงินหลังเกษียณ
5 ม.ค. 2561

นายธีรนาถ รุจิเมธาภาส กรรมการอำนวยการ บลจ.ทิสโก้ หรือ TISCOAM เปิดเผยว่า บลจ.ทิสโก้ เปิดตัวโครงการ “TISCO Smart Retirement สุขทุกวันยันเกษียณ” มีวัตถุประสงค์เพื่อกระตุ้นให้คนรุ่นใหม่หันมาใส่ใจการวางแผนการเกษียณตั้งแต่อายุยังน้อยเพื่อการเกษียณอย่างมั่งคั่ง เนื่องจากผลสำรวจของสำนักงานสถิติแห่งชาติพบว่าประชากรสูงอายุ (60 ปีขึ้นไป) ในประเทศไทยส่วนใหญ่มีรายได้ไม่พอใช้หลังเกษียณ
ทั้งนี้ ผู้สูงอายุมากกว่าครึ่งหนึ่งยังต้องพึ่งพารายได้จากผู้อื่น เช่น ลูกหลาน สามี/ภรรยา ญาติ/พี่น้อง หรือยังต้องพึ่งพาเบี้ยยังชีพจากรัฐบาล ในขณะที่อีกส่วนหนึ่งยังคงต้องทำงานหาเงินเลี้ยงชีพแม้อายุเกิน 60 ปีไปแล้ว โดยมีประชากรเพียงประมาณ 5% ของประชากรทั้งหมดเท่านั้นที่มีเงินเก็บเพียงพอหลังเกษียณมีสาเหตุหลักมาจากการที่คนไทยไม่ให้ความสำคัญกับการวางแผนการเงินเพื่อการเกษียณเพราะเห็นว่าเป็นเรื่องไกลตัว และเพิ่งมาเริ่มสนใจวางแผนเมื่ออายุ 40-45 ปี ซึ่งไม่สอดคล้องกับหลักการวางแผนเกษียณที่ดีที่จะต้องเริ่มออมและลงทุนให้เร็วที่สุดเพื่อลดภาระในการออมและการลงทุนในช่วงเวลาที่ใกล้เกษียณ
สำหรับโครงการ “TISCO Smart Retirement สุขทุกวันยันเกษียณ” จะเผยแพร่ความรู้ด้านการวางแผนทางการเงิน อาทิ การออม/ลงทุน การใช้จ่าย และการลดความเสี่ยง ครอบคลุมทั้ง 4 ด้าน ได้แก่ Smart Saving, Smart Spending, Smart Living และ Smart Insured ผ่านงานสัมมนา กิจกรรมไลฟ์สไตล์ การประกวดชิงรางวัล
รวมถึงเกร็ดความรู้ผ่านเฟสบุ๊ก TISCO Smart Retirement และ Line @TISCOAsset โดยมีผู้เชี่ยวชาญจากทิสโก้ และผู้ทรงคุณวุฒิรับเชิญ ผลัดเปลี่ยนมาให้คำแนะนำการวางแผนเพื่อการเกษียณ โดยจะเริ่มจัดกิจกรรมให้แก่สมาชิกกองทุนสำรองเลี้ยงชีพภายใต้การจัดการของ บลจ.ทิสโก้เป็นลำดับแรก และจะเผยแพร่สู่ประชาชนทั่วไปต่อไป
“การที่ประเทศไทยกำลังก้าวสู่สังคมผู้สูงอายุอย่างเต็มตัวในอีกไม่กีปีข้างหน้า ทำให้ผู้ที่มีส่วนเกี่ยวข้องทุกฝ่ายต้องออกมาเร่งรณรงค์สร้างความตระหนักรู้ถึงความสำคัญของการวางแผนการเงินเพื่อการเกษียณ เราในฐานะบริษัทจัดการกองทุนสำรองเลี้ยงชีพจะร่วมรณรงค์เรื่องดังกล่าว จึงได้เปิดตัวโครงการ TISCO Smart Retirement ขึ้น 
โดยเมื่อเร็วๆ นี้ เราได้จัดการประกวดหนังสั้นระดับอุดมศึกษาเพื่อกระตุ้นให้คนรุ่นใหม่หันมาใส่ใจเรื่องการวางแผนเกษียณ และในปีนี้ก็จะเดินหน้าจัดงานสัมมนา และกิจกรรมเผยแพร่ความรู้ด้านนี้อย่างเต็มที่ต่อไป”นายธีรนาถ กล่าว
นอกเหนือจากกิจกรรมด้านการให้ความรู้ด้านการวางแผนการเงินเพื่อการเกษียณแล้ว บลจ.ทิสโก้ยังจะเปิดตัวแอปพลิเคชั่น My PVD My TISCO ให้สมาชิกกองทุนสำรองเลี้ยงชีพภายใต้การจัดการของ บลจ.ทิสโก้สามารถตรวจสอบยอดเงินสะสมและเงินสมทบของตนเองผ่านทางแอปพลิเคชั่นดังกล่าว โดยสามารถดาวน์โหลดได้ตั้งแต่ต้นปี 61 เป็นต้นไป